ΓΡΑΠΤΗ ΕΡΩΤΗΣΗ E-1803/98

υποβολή: Konstantinos Hatzidakis (PPE) προς την Επιτροπή

(11 Ιουνίου 1998)

Θέμα: Σοβαρά προβλήματα στην πορεία υλοποίησης του συγχρηματοδούμενου από την Ευρωπαïκή Ένωση ελληνικού επιχειρησιακού προγράμματος για την παιδεία

Σύμφωνα με πληροφορίες που είδαν πρόσφατα το φως της δημοσιότητας στην Ελλάδα, στην τελευταία Επιτροπή Παρακολούθησης του Επιχειρησιακού Προγράμματος (ΕΠ) για την Εκπαίδευση και την Αρχική Επαγγελματική Κατάρτιση δεν έγιναν δεκτές, από κοινοτικής πλευράς, οι προτάσεις του ελληνικού Υπουργείου Παιδείας για την ένταξη στο πρόγραμμα της χρηματοδότησης της ίδρυσης 70 νέων τμημάτων στα Ανώτατα και Τεχνολογικά Εκπαιδευτικά Ιδρύματα, καθώς και της λειτουργίας του Ενιαίου Λυκείου. Από διάφορες άλλες πλευρές περικόπτονται και άλλα κονδύλια συνολικού ύψους 70 δισ δρχ. Όλα αυτά έρχονται, βεβαίως, σαν επιστέγασμα στη γενικότερα προβληματική πορεία υλοποίησης του ΕΠ για την εκπαίδευση, το οποίο, ενάμιση μόλις χρόνο πριν από τη λήξη της περιόδου λειτουργίας του, εμφανίζει απορρόφηση κονδυλίων ύψους μόλις 29 %, με απορρόφηση 164,4 δισ δρχ. έναντι 564, 7 δις δρχ. που είναι το συνολικό κονδύλι του προγράμματος.

Θα μπορούσε να με πληροφορήσει η Επιτροπή εάν και σε ποιό βαθμό οι πληροφορίες αυτές είναι βάσιμες, σε καταφατική δε περίπτωση, ποιοί είναι οι λόγοι που την οδήγησαν στην απόρριψη των προτάσεων του Υπουργείου Παιδείας, εάν η απόρριψη αυτή είναι προσωρινή ή οριστική, καθώς και σε ποιά προγράμματα του ΚΠΣ-Ελλάδας θα διοχετευτούν τα περικοπέντα κονδύλια;

Απάντηση του κ. Flynn εξ ονόματος της Επιτροπής

(3 Σεπτεμβρίου 1998)

Το κύριο θέμα που συζητήθηκε στη συνεδρίαση της επιτροπής παρακολούθησης του επιχειρησιακού προγράμματος "εκπαίδευση και αρχική επαγγελματική εκπαίδευση", που πραγματοποιήθηκε στις 7 Ιουνίου 1998, ήταν η ενδιάμεση αξιολόγηση του προγράμματος και ο νέος προγραμματισμός.

Το πρόγραμμα έχει συνολικό προϋπολογισμό περίπου 1.900 εκατ. ECU, το μέχρι σήμερα ποσοστό απορρόφησής του είναι περίπου 29 %, ενώ περίπου 1.350 εκατ. ECU εξακολουθούν να παραμένουν αχρησιμοποίητα. Εάν δεν αναληφθεί δράση για να διορθωθεί η κατάσταση και εάν και το ποσοστό απορρόφησης προβληθεί στο 18μηνο (έως την 31η Δεκεμβρίου 1999) που απομένει για την εφαρμογή, περίπου 800-1.000 εκατ. ECU θα παραμείνουν αχρησιμοποίητα.

Η Επιτροπή κάλεσε τις εθνικές αρχές να αναθεωρήσουν το πρόγραμμα, αποσύροντας ή περιορίζοντας τις ενέργειες που παρουσιάζουν χαμηλή απόδοση, ενισχύοντας τις ενέργειες που εξελίσσονται ικανοποιητικά, ενσωματώνοντας στο πρόγραμμα νέες ενέργειες έτοιμες προς εφαρμογή, σχετικές με τους στόχους του προγράμματος και με ικανότητα επαρκούς απορρόφησης, δηλώνοντας το συνολικό κόστος μερικών ενεργειών που εφαρμόζονται, και λαμβάνοντας αμέσως όλα τα αναγκαία μέτρα (διοικητικά, θεσμικά) για την επιτάχυνση της εφαρμογής.

Ανταποκρινόμενο στην πρόσκληση αυτή, το Υπουργείο Παιδείας υπέβαλε πρόταση νέου προγραμματισμού, με την οποία ενισχύεται, κυρίως, ο προϋπολογισμός για το ενιαίο λύκειο, το ποσοστό απορρόφησης του οποίου είναι 9,5 %, ενώ ενισχύεται και το μέτρο που αφορά τη μεταρρύθμιση των πανεπιστημιακών εκπαιδευτικών προγραμμάτων με τη χορήγηση ποσού 26 εκατ. ECU περίπου για τη δημιουργία 12 νέων πανεπιστημιακών προγραμμάτων (το σημερινό ποσοστό απορρόφησης του μέτρου είναι 22 %).

Η Επιτροπή κατανοεί τη σπουδαιότητα των παραπάνω μέτρων. Εντούτοις, δεν είναι πεπεισμένη ότι, υπό τις σημερινές συνθήκες, το σύνολο των πόρων που είχαν αρχικά διατεθεί στο επιχειρησιακό πρόγραμμα "εκπαίδευση και αρχική επαγγελματική εκπαίδευση" μπορεί να χρησιμοποιηθούν πλήρως. Οι συζητήσεις μεταξύ της Επιτροπής και των ελληνικών αρχών συνεχίζονται με σκοπό να βρεθούν τρόποι εξασφάλισης της επαρκούς απορρόφησης των πόρων που χορηγούνται σε αυτό το επιχειρησιακό πρόγραμμα πριν από τη λήξη της περιόδου προγραμματισμού.

Σύμφωνα με τις διαδικασίες που εφαρμόζονται στα διαρθρωτικά ταμεία, η τελική απόφαση για την τροποποίηση του προϋπολογισμού ενός επιχειρησιακού προγράμματος που εντάσσεται σε ένα κοινοτικό πλαίσιο στήριξης (ΚΠΣ) λαμβάνεται από την επιτροπή παρακολούθησης του ΚΠΣ, η οποία θα συνεδριάσει εκτάκτως πριν από τα τέλη Ιουλίου 1998.